**ELŐTERJESZTÉS**

**Körmend város Önkormányzata Képviselő-testülete 2016. március 31-i ülésére**

**Tárgy:** vagyonkezelési szerződés megtárgyalása

Tisztelt Képviselő-testület!

A Klebelsberg Intézményfenntartó Központ (a továbbiakban: KLIK) fenntartásában működő egyes szakképző intézmények átadásáról, valamint egyes kormányrendeleteknek a szakképzés intézményrendszerének átalakításával összefüggő módosításáról szóló 146/2015. (VI. 12.) Korm. rendelet alapján a KLIK-ből a Rendelet szabályai értelmében kivált köznevelési intézményekből szakképzési centrumok jöttek létre.

A szakképzésről szóló 2011. évi CLXXXVII. törvény 92/B. § (4) bekezdése értelmében a szakképzési centrumok által 2015. július 1-jével átvenni rendelt közfeladatok ellátását szolgáló ingatlanvagyon az átvevő szakképzési centrum ingyenes vagyonkezelésébe kerül a közfeladat átvételének időpontjától.

A körmendi Rázsó Imre Szakközépiskola és Szakiskola a Szombathelyi Műszaki Szakképzési Centrum tagiskolája lett. Az iskolai ingatlanok és ingóságok egy része a Magyar Nemzeti Vagyonkezelő Zrt tulajdonában van. A Rákóczi Ferenc utca 2. szám alatti ingatlan 686/1 hrsz-on lévő részeinek és a 2003. július 1. előtt beszerezett eszközöknek  Körmend Város Önkormányzata tulajdonosa.

A törvényi rendelkezések alapján tehát az Önkormányzatnak ingyenesen a Szombathelyi Műszaki Szakképzési Centrum vagyonkezelésébe kell adnia a 686/1 hrsz-ú ingatlanon lévő építményeket földterülettel együtt, valamint azokat az ingóságokat, amelyek még az Önkormányzat vagyonát képezik régről.

Nincs okunk bizalmatlanságot tanúsítani a vagyonkezelővel szemben, az ingatlanok és ingóságok rendeltetése kötött, tanítás céljára szolgálnak azok, és így is fogják azokat használni, mint ahogy eddig is így tettek.

Kérem a Testületet, hogy a megállapodást jóváhagyni szíveskedjék.

**HATÁROZATI JAVASLAT**

Körmend város Önkormányzata Képviselő-testülete az előterjesztéshez csatoltaknak megfelelően jóváhagyja az Önkormányzat és a Szombathelyi Műszaki Szakképzési Centrum közt kötendő vagyonkezelési szerződést, egyúttal felhatalmazza a polgármestert annak aláírására.

Körmend, 2016. március 9.

**Bebes István**

**polgármester**